google/wiki40b huggingface dataset:
Aheraine

Aheraine on koos maavaraga kaevandatavad kivimid ja mineraalid, mis pole antud kaevanduse kontekstis maavarad ning on seetõttu majanduslikult kasutud.
Aheraine eraldatakse kaevandatavast maagist või toormest rikastamise käigus. Aheraine ladustatakse tavaliselt aherainemägedena või aherainepuistangutena.
Amanda Woodward

Amanda Woodward on emo/screamo ansambel Prantsusmaalt Caenist. 2006 aastal astus Amanda Woodward üles ka Eestis. Bändi sõnum on kohati poliitiline.
Bändi liige Nico on koos Davidiga, prantsuse screamobändist The Apollo Program, plaadifirma Paranoid Records kaasasutaja.
Bänd eelistab enamasti enda loomingut välja lasta grammofoniplaatidel, kuid hoolimata sellest on enamik loomingut ka CD-plaatidel ja kassetidel saadaval.
Skandinaavia mäestik

Skandinaavia mäestik on mäestik Skandinaavia poolsaare lääneosas. Kulgeb edela-kirde suunas poolsaare lääne- ja loodeosas, hõlmab Norra ning osa Rootsist ja Põhja-Soomest.
Mäestiku pikkus on umbes 1700 km ja laius umbes 600 km (lõunas).
Kõrgeim osa on Jotunheimen. Suurim kõrgus on 2469 m üle merepinna (Galdhøpiggen); läheduses paikneb ka Skandinaavia kõrguselt teine tipp, mille kõrgus on 2465 m (Glittertind).
Skandinaavia mäestik on tekkinud kaledoonia kurrutuste ajal. Murrangute põhjustatud järsud tugevasti liigestatud läänenõlvad moodustavad fjordranniku, lauged idanõlvad laskuvad astanguina Norrlandi platoole.
Toolse foogtkond

Toolse foogtkond (eksisteeris 1471–1558) oli Liivi ordu valitsusüksus (saksa keeles Gebiet).
Foogtkonda kuulusid maavaldused Virumaal, Järvamaal ja Põhja-Lätis Aluliina (saksa Marienburg) lähistel. Olulisim osa foogtkonnast asus siiski selle keskuse, Toolse ordulinnuse ümber. Foogti peamiseks ülesandeks oli valvata Tallinna ja Narva meretee vahel asuvat kohalikku sadamat, et seal ei toimuks ebaseaduslikku kauplemist. Toolse foogtkond oli väikseim pikemat aega eksisteerinud ordu haldusüksus, mida saabki seletada just kohaliku sadama kontrollimise tähtsusega. Foogtkonna asutas ordumeister Johann Wolthus von Herse.
Albert Borkvell

Albert Borkvell (ka Albert Julius Borkvell; 19. jaanuar 1890 Võsu – 14. juuli 1963 Tallinn) oli eesti matemaatik.

Haridus

Ta õppis Loksa vallakoolis, lõpetas sealse ministeeriumikooli aastal 1904, õppis aastatel 1906–1909 Hugo Treffneri Gümnaasiumis, kuid lõpueksamid sooritas aastal 1915 Tallinna Aleksandri Gümnaasiumis. Aastal 1915 asus ta õppima Peterburi Ülikoolfüüsika-matemaatikateaduskonda, õpingud katkestes 1917. aastal. Aastatel 1917-1918 õppis ta Peterhofi lipnikute koolis ja Peterburi Vladimiri sõjakoolis. Aastal 1922 lõpetas ta Tartu Ülikooli matemaatika-loodusteaduskonna matemaatikuna ja kutsetöö kõrvalt õigusteaduskonna 1929.

Teaduskraad ja kutse

mag. math. 1922 (TÜ) (väitekirja juhendajaks professor Kalle Väisälä); mag. jur. 1929 (TÜ); dotsent 1936; erakorraline professor 1939; professor 1940; füüsika-matemaatikakandidaat 1946.

Teenistuskäik

Alustas eratundide andjana Tallinnas ja Peterburis 1909. Aastatel 1918–1920 osales ta Vabadussõjas, ta oli mereväe koosseisuosakonna ülem. Aastatel 1922–1927 oli ta Kõrgema Sõjakooli lektor ja samal ajal Tallinna Ühisgümnaasiumi matemaatika õpetaja, aastatel 1928–1931 Narva Ühisgümnaasiumi direktor ja aastatel 1931–1936 Eesti Haridus- ja Sotsiaalministeeriumi Koolivalitsuse abidirektor.
TTÜs 1936–1952: matemaatika dotsent 1936–1939, erakorraline professor 1939–1940; ehitus- ja mehaanikateaduskonna sekretär 1938–1940; matemaatikaprofessor 1940–1944; matemaatika ja teoreetilise mehaanika kateedri professor 1944–1952; statistika ja raamatupidamise kateedri juhataja 1947–1952; majandusteaduskonna mittestatsionaarse sektori juhataja 1945–1950.
Tallinna Õpetajate Instituudi matemaatika-füüsika kateedri juhataja (kohakaaslus) 1947–1952; E. Vilde nim Tallinna Pedagoogilise Instituudi matemaatika kateedri professor ja juhataja 1952–1960.
Võttis osa Vabadussõjast, teenis mereväe staabis ja oli mereväe koosseisuosakonna ülem.

Teadusorganisatoorne ja -administratiivne tegevus

Eesti Vabariigi matemaatika õpetamise komisjoni liige 1924–1940; osales alg- ja keskkoolimatemaatika õppekavade koostamisel; koostas kõrg- ja keskkoolialgebra ning geomeetria õpikuid (sh "Matemaatika analüüsi põhimõisted ja rakendused", 1927; "Matemaatilise analüüsi põhijooni", 1939; "Harilikud diferentsiaalvõrrandid", 1941); koostas ja avaldas seaduste ning määruste kogumikke 1936–1939. 
Eesti Loodusuurijate Seltsi liige.
Albert Borkvell suri 14. juulil 1963 Tallinnas ja ta maeti 17. juulil 1963 Tallinna Metsakalmistule.
Gregorius XVI ametisse nimetatud kardinalid

Paavst Gregorius XVI pühitses kardinaliks 75 isikut 26 konsistooriumil. Tema ajal sai kardinaliks hilisem paavst Pius IX. Lisaks itaallaste said kardinalideks 4 prantslast, 2 portugallast, 1 austerlane, 1 belglane ja 1 inglane. Seni polnud ükski paavst pidanud kardinalide pühitsemiseks nii arvukalt konsistooriume. Hiljem on veel rohkem konsistooriume pidanud Leo XIII. Gregorius XVI pühitses 35 kardinali in pectore, kuid jättis avaldamata 6 kardinali, keda ta pühitses in pectore.
Euroopa eestlaste koor

Euroopa Eestlaste Koor on Euroopa riikides elavate väliseestlaste laulukoor.
Kokku saadakse mõned korrad aastas laagrites.
2009. aasta üldlaulupeol Tallinnas oli koori koosseisus 100 lauljat.
Lauljad elavad järgmistes riikides: Austria, Belgia, Eesti, Hispaania, Holland, Inglismaa, Luksemburg, Läti, Prantsusmaa, Saksamaa, Soome, Šveits, Tšehhi, Ukraina.
Eesti Arhiiv Ühendriikides

Eesti Arhiiv (Ameerika) Ühendriikides (inglise Estonian Archives in the U.S., Inc.) on USAs New Jersey osariigis Lakewoodis asuv arhiiv, kus säilitatakse väliseestlaste (sh Ameerika eestlaste) tegevuse käigus tekkinud dokumente. Arhiiv asutati 1969.
Bud Grace

Bud Grace ehk Bo Grace (hüüdnimi Buddy Valentine; sündinud 1944) on USA koomiksiautor, kes on loonud koomiksisarja "Ernie", hilisema nimega "Piraaja Klubi". Grace võitis "Ernie" koomiksiga 1993. aastal ka hinnatud National Cartoonists Society auhinna.
Bud Grace omandas 1971. aastal Florida osariigi ülikoolis füüsika alal doktorikraadi.
Ta alustas joonistamist 1979. aastal ning koomiksidebüüdi tegi 1987. aastal.

Isiklikku

Grace elab Virginias koos oma abikaasa Lorraine'iga. Neil on poeg Allen.
Allan Oras

Allan Oras (sündinud 20. detsembril 1975 Tartus) on eesti jalgrattasportlane.

Karjääri algus

Tõsisemalt hakkas Oras tegelema spordiga 10-aastaselt ja siis oli alaks ujumine, aga kaks aastat hiljem sattus ta rattaspordi juurde.
Faas

Faasinihe

Kahe ühesuguse sagedusega vahelduvsuuruse faaside vahet nimetatakse faasinihkeks. Vahelduvvooluahelate talitlusnäitajana kasutatakse sageli pinge ja voolu vahelist faasinihet, mida iseloomustatakse tema trigonomeetrilise funktsiooniga cos φ (vt võimsustegur).
Kui kahe sama sagedusega võnkumise  omavaheline faasinihe on pool võnkeperioodi (π radiaani ehk 180°), siis öeldakse, et võnkumised on vastandfaasis.
Involutsioon (matemaatika)

Involutsiooniks nimetatakse matemaatikas teisendust, mis ühtib oma pöördteisendusega.

Omadused

Iga involutsioon on bijektiivne.

Näited

Triviaalne näide involutsioonist on samasusteisendus. Tüüpilised näited on veel arvuga -1 korrutamine aritmeetikas ja kaaskompleksi võtmine.
Carrara

Ajalugu

Carrara üle on valitsenud Pisa (1322), Genova (1329) ja Milano (1343). Pärast Milano hertsogi Filippo Maria Visconti surma 1477. aastal läks Carrara Sarzana valitseja Tommaso Campogregoso kätte ja jäi sestpeale Malaspina perekonna valduseks.
1663. aastast oli Massa-Carrara hertsogkonna koosseisus. 1797. aastal okupeerisid linna Prantsuse väed. 1806. aastal taastas Napoleon Carraras monarhia ja seadis valitsejaks oma sugulase Felix Bacchiocchi. Hiljem kuulus linn Este suguvõsale ja Sardiiniale.

Carrara marmor

Carrara on juba antiikajast tuntud seal kaevandatava Carrara marmori tõttu. Sellest on tehtud muuhulgas Rooma Pantheon ja Traianuse sammas. Kuna seal on marmorit kaevandatud juba ligi 2000 aastat, on Carrara üks vanemaid pidevalt kasutuses olnud tööstuspiirkondi maailmas. Tänapäeval on kaevandusi 300 ringis. Aastas kaevandatakse ligi miljon tonni marmorit, millest suur osa läheb ekspordiks. Külastajatele on avatud linnalähedased Colonnata ja Fantiscritti kivimurrud. Fantiscrittis asub ka marmorimuuseum (Museo Civico del Marmo).
Carrara linnas on kohalikku marmorit kasutatud toomkiriku (Duomo) ehitamisel, eriti selle Pisa romaani stiilis fassaadil ja roosakna juures. Piazza del Duomol asub ka maja, kus peatus Michelangelo, kui ta käis seal oma skulptuuride jaoks marmorplokke valimas.

Kultuur

Carrarast on pärit jalgpallur Gianluigi Buffon.
Ian McEwan

Ian McEwan (sündinud 21. juunil 1948 Aldershotis) on Briti kirjanik. Teda peetakse oma sugupõlve üheks parimaks briti kirjanikuks. 
Ta on pälvinud auhindu ja tema teoseid on tõlgitud paljudesse keeltesse.
Aastal 1998 sai ta romaani "Amsterdam" eest Bookeri auhinna.
Chathami maakond (Põhja-Carolina)

Chathami maakond (Chatham County) on maakond USA-s Põhja-Carolina osariigis. Geograafilised koordinaadid on 35°70' N, 79°26' W.
Maakonna halduskeskus on Pittsboro.
Maakonna pindala on 1836 km², millest 67 km² moodustab veepindala.
Elanike arv oli 2010. aasta rahvaloenduse järgi 63 505. Aastal 2000 oli elanike arv 49 329.

Ajalugu

Chathami maakond moodustati 1771. aastal Orange'i maakonna osast.
Kolga sild

Kolga sild on sild Harju maakonnas Kolga-Pudisoo teel üle Pudisoo jõe. 
Sild on kahe kaarvõlviga ja paekivist. Sild ehitati aastatel 1850–1860 vanema ja väiksema silla ümberehitamisega.
Kabala mõisa kalmistu

Kabala mõisa kalmistu on kalmistu Meossaare külas Türi vallas Järva maakonnas.

Ajalugu

Kalmistu rajasid Kabala mõisa tollased omanikud Vietinghoffid umbes 1830. aastatel. Kalmistule on maetud 10 lahkunut.

Kirjeldus

Kalmistu jääb mõisa südamest linnulennult umbes 1,7 km kaugusele lõunakagusse.

Kalmistu kabel

Kalmistu lääneosas paikneb matusekabel. Uusgooti stiilis ehitatud kabel on praegu varemetes, kuid seda on hakatud korrastama.
Filipp Ovsjannikov

Filipp Vassiljevitš Ovsjannikov (Philipp; 26. juuni (vkj 14. juuni) 1827 Peterburi – 29. juuni (vkj 11. juuni) 1906 Luuga maakond) oli vene arstiteadlane, füsioloog ja histoloog.

Elulugu

Filipp Ovsjannikov oli kaupmehe poeg.
Lõpetas Sankt-Petri-Schule Peterburis, õppis 1846–49 Tartu Ülikoolis kameralistikat, läks seejärel üle arstiteaduskonda, mille lõpetas 1853, meditsiinidoktor (1854, TÜ), väitekiri "Disquisitiones microscopicae de medullae spinalis textura, imprimis in piscibus factitatae" (juhendaja TÜ füsioloogiaprofessor Friedrich Bidder, kes koos keemiaprofessor Carl Schmidtiga oli Ovsjannikovi õpetaja).
Seejärel oli Ovsjannikov Venemaal arst ja uurija, 1858–1863 Kaasani Ülikooli füsioloogia ja üldpatoloogia professor, aastast 1862 Peterburi TA adjunkt anatoomias ja füsioloogias, 1863 erakorraline ja 1864 korraline akadeemik. 1863–1892 oli Peterburi Ülikooli professor, inimese anatoomia ja loomafüsioloogia kateedri ja kabineti juhataja. Asutas Kaasani Ülikoolis ja Peterburi TA juures (1864) füsioloogialabori, oli aastani 1905 viimase juhataja. 1890–1893 oli ajakirja Вестник естествознания toimetaja.

Teadustöö

Uuris närvisüsteemi ehitust ja talitlust, on Venemaa võrdleva neurohistoloogia ja närvisüsteemi võrdleva füsioloogia rajajaid, esimese algupärase venekeelse histoloogiakäsiraamatu autoreid ja toimetajaid. Avaldanud uurimusi ka embrüoloogia, parasitoloogia, toksikoloogia ja kalanduse valdkonnast (viimases koos Karl Ernst von Baeriga). 1902 valiti TÜ audoktoriks. Oli ka Kaasani Ülikooli auliige, salanõunik, Siseministeeriumi meditsiininõukogu liige. Ovsjannikov oli vene füsioloogi Ivan Pavlovi esimene õpetaja, kelle kaudu Pavlov omandas Tartu füsioloogilis-biokeemilise koolkonna seisukohad. (Pavlov moderniseeris Bidderi-Schmidti loomkatsed koertega maomahlade saamiseks maofistulite kaudu, konstrueerides püsifistulid, mille abil sai seedeprotsesse kestvalt jälgida. Pavlov sai 1904 Nobeli auhinna.)
Odamees (August Alle ajaleht)

"Odamees : kirjanduslise humoori ja päevasündmuste nädalleht", oli seltskonna ja huumori ajaleht, mis ilmus Tartus 21. augustist - 25.oktoobrini 1919. aastal. Sagedusega 1 kord nädalas. Väljaandjaks oli kirjastus Odamees, vastutavaks toimetajaks Carl Sarap ja tegevtoimetajaks August Alle. Ajalehte trükiti Tartus "Ed. Bergmann" trükikojas. Hiljem 1922-1929 aastatel ilmus samade tegijate poolt Odamees uuesti, kuid siis kajastati juba peamiselt kultuurielu. 1924. aastal anti täiendavalt välja - Odamehe suviste album.

Ajalehte trükiti siis Berliinis - E. Gutnoff (1922 - 1923 nr.5) ; Postimees (1923 nr.6, 1923 nr.8 - 1924, 1926) ; H. Laakmann (1923 nr.7, 1925, 1924 Suviste Album) ; Ed. Bergmann (1927-1929) trükikodades.
Kumlinge vald

Külad

Björkö, Enklinge, Kumlinge, Seglinge
Maltakeelne Vikipeedia

Maltakeelne Vikipeedia (malta keeles Wikipedija Malti) on Vikipeedia maltakeelne versioon.
Maltakeelsele Vikipeediale pandi alus 2004. aastal. 
Seal on 3411 artiklit, millega see on artiklite arvult 205. keeleversioon.
Kathrin Zettel

Kathrin Zettel (sündinud 5. augustil 1986 Göstlingis) on Austria mäesuusataja.
Zettel kuulus Austria võistkonda, kes saavutas 2005. aasta maailmameistrivõistlustel Bormios meeskonnavõistluses hõbemedali. 2009. aasta MM-il Val-d'Isère'is tuli ta Alpi kahevõistluses maailmameistriks. 
Maailma karikavõistlustel on ta tulnud esimeseks üheksa korda, millest seitse võitu on tulnud suurslaalomis ja kaks slaalomis.
Pikardid

Pikardid (Pikarti) olid adamiitlik usulahk Flandrias ja hiljem usupõgenikena Böömimaal.

Nimi ja päritolu

Öeldavasti said nad nime oma juhi järgi. Kuid "pikarde" peetakse ka begardide moonutatud nimekujuks.
Sageli ei eristatud neid valdeslastest; katoliku kirik pidas mõlemaid hereetikuteks. Näiteks inkvisiitor Heinrich Kramerile anti 1500 voli jälitada valdeslasi ja pikarde.

Tegevus Böömimaal

Enne 1420. aastat asusid nad oma juhi Richardus Picardi eestvedamisel elama kõigepealt Tábori linna Böömimaal.
Picardi järglaseks sai Veselíst pärit sepp Adam Rohan, kelle järgi neid nimetatakse ka adamiitideks. Hussiidid ajasid nad Táborist ära ning nad asusid elama Příběnice lähedale ja hõivasid Nežárka jõe saare Ostrovi Hamris.

Vaated ja praktikad

Pikardid olid radikaalsed hussiidid. Oma missadel ei kasutanud nad karikat ega ornaati, nad kasutasid tavalist leiba. Pikardid uskusid, et täiuslik hing ei vaja voorust. Nende ideed mõjutasid Martin Húskat, kes aga distantseeris end nendest. Vanaaja adamiitide sarnaselt olevat nad harrastanud radikaalset nudismi ning pidanud armastuse pidustusi.
Nad elasid kommuunina oma uskumuste järgi, mille hulgas olid abielu eitamine, naiste ühisus ning sotsiaalsete ja varanduslike erinevuste kaotamine. Hoolimata katsetest seda usulahku maha suruda kasvas selle liikmete arv hiljem ühe teate järgi 80 tuhandeni. On väidetud, et jutt pikardide alasti jumalateenistustest ja promiskuiteedist on väär või liialdatud.

Tagakiusamine

Jan Žižka saatis 1421 400-mehelise väesalga pikarde hävitama. 50 põletati, veel 25 anti vihase rahva kätte.

Böömi vennad

Ka böömi vendi (1457) kutsuti pikardideks. Võib-olla oli nende hulgas algseid pikarde.
Josef Strzygowski

Josef Strzygowski (7. märts 1862 Biała – 2. jaanuar 1941 Viin) oli Austria kunstiteadlane.
Muu hulgas kandideeris Strzygowski 1921. aastal Tartu Ülikooli kunstiajaloo professori kohale ning osutus ka valituks, kuid otsustas sellest kohast loobuda ja seepärast sai 1922. aastal Tartu Ülikooli esimeseks kunstiajaloo professoriks Tor Helge Kjellin.
E-5

E-5 oli Teise maailmasõja aegse Saksa tanki kavandi nimetus. Valminuna oleks ta kaalunud 5-10 tonni.
Werner Felfe

Werner Felfe (4. jaanuar 1928 Großröhrsdorf – 7. september 1988 Ida-Berliin) oli Saksa DV riigitegelane.
Põhikooli lõpetamise järel õppis Werner Felfe kaubandust. 1945. aastal astus ta Saksamaa Kommunistlikku Parteisse ja 1946. aastal Vaba Saksa Noorsoo Liitu (FDJ). Kuni 1953. aastal oli ta parteitööl Saksimaal. 1953. aastal lõpetas ta parteikooli ja oli kuni 1957. aastani Vaba Saksa Noorsoo Liidu Kesknõukogu teine sekretär. 1954–1958 oli ta Rahvakoja (parlamendi) noorsookomisjoni esimees. 1954–1963 oli ta Saksamaa Sotsialiku Ühtsuspartei Keskkomitee liikmekandidaat ja seejärel liige.
1957–1960 töötas Felfe Zschopau piirkonna Ringkonnanõukogu aseesimeje ja esimehena. Kuni 1963. aastani oli ta Karl-Marx-Stadti ringkonna Ringkonnanõukogu esimees. 1963–1965 õppis ta Dresdeni Tehnikaülikoolis.
1965. aastast alates oli ta Saksamaa Sotsialistliku Ühtsuspartei Keskkomitee osakonnajuhataja asetäitja ja alates 1966. aastast agitatsiooni- ja propagandasekretär. 1968. aastal sai ta Halle ringkonna Saksamaa Sotsialistliku Ühtsuspartei parteiorganisatsiooni teiseks sekretäriks ja 1971. aastal esimeseks sekretäriks. Alates 1973. aastast oli ta Saksamaa Sotsialistliku Ühtsuspartei Keskkomitee Poliitbüroo liikmekandidaat ja 1976. aastast liige. Keskkomitee sekretärina oli ta vastutav põllumajanduse eest. Alates 1976. aastast oli ta ka Saksa DV Riikliku Kaitsenõukogu liige.
8. augustil 1988 ilmus Lääne-Saksa ajakirjas Spiegel artikkel, milles kirjutati, et Werner Felfest võib saada Saksa DV parteijuhi Erich Honeckeri võimalik ametijärglane.
9. septembril 1988 suri Werner Felfe ootamatult südamepuudulikkuse tagajärjel,
Eesti meeste 35. meistrivõistlused rahvusvahelises kabes (1990)

Eesti meeste 35. meistrivõistlused rahvusvahelises kabes olid Eesti meeste meistrivõistlused rahvusvahelises kabes, mis peeti 1990. aastal.
Ka rikkad nutavad

Ka rikkad nutavad (Los Ricos También Lloran) oli populaarne telenovela, mis toodeti Mehhikos 1979–1980.
Peaosa, Mariana Villareali rolli mängis Verónica Castro. Ta laulis ka seriaalile Lolita de la Colina poolt kirjutatud tunnuslugu "Aprendí a Llorar" ("Ma õppisin nutma").
Altai Vabariik

Ajalugu

Moodustati 1922. aastal kui Oiroodi autonoomne oblast. 1948. aastal nimetati ümber Mägi-Altai autonoomseks oblastiks, 1990. aastal Mägi-Altai ANSV-ks, 1991. aastal Mägi-Altai Vabariigiks ja 1992. aastal Altai Vabariigiks.

Rahvastik

2002. aasta rahvaloenduse andmetel elas vabariigis 202 947 inimest, kellest 116 510 (57,4%) olid venelased, 62 192 (30,6%) altailased ja 12 108 (6%) kasahhid.
2010. aasta rahvaloenduse andmetel oli Altai Vabariigi elanikest venelasi 55,68%, altailasi 35,33% ja kasahhe 6,07%.
Spermitsiid

Spermitsiid on spermatosoide hävitav kemikaal, kasutusel rasedusvastase vahendina.
Tänapäeval on spermitsiidina enamasti kasutusel nonoksünaal-9.
Spermitsiidina mõjub ka happeline keskkond. Rahvameditsiinis on rasedusvastase vahendina kasutusel ka nõrgad happed (lahjendatud äädikhape, sidrunimahl jmt).
Laiuse õlemuuseum

Laiuse õlemuuseum (ka Laiuse käsitöökoda "Kuldne Õlg") on Jõgeva vallas Laiuse asulas olev muuseum, kus muu hulgas saab näha õlest tehtud esemeid, ehistöid ja toakaunistusi.
Nikolai 8

Elamu Pärnus Nikolai tänav 8 on elamuks ehitatud hoone Pärnus aadressil Nikolai 8. Elamu on tunnistatud riiklikuks kultuurimälestiseks.
Hoone ehitati aastatel 1738–1740. See on Pärnu kesklinna ainus säilinud hoone, millel on järsk viilkatus ja sõrestikviilud.
Hoones tegutseb Pärnu Linnakodaniku Maja.
Otto von Uexküll (surnud 1545)

Otto von Uexküll (surnud 1545) oli Vigala mõisnik ja peamiselt tuntud oma tegevuse tõttu Saare-Lääne vaenuses.

Päritolu ja suhted perekonnaga

Otto isa oli kõiki Uexküllide Läänemaal ning Tartu piiskopkonnas paiknenud valduseid omanud Wolmar von Uexküll ja ema pärines Medemite suguvõsast. Otto vanaonu Heinrich Uxküll oli Tallinna piiskop (1419–1456). Ottol oli ka kolm venda: Konrad, Peter ja Johann. Konrad oli neist ilmselt vanim, Otto vanuselt järgmine. 1488. aastal on vendi nimetatud isa valduste pärijatena. 1506. aastal Konrad suri ja vendade vahel algas tüli valduste valitsemise pärast. 1509. aastal jagati Üxküllide valdused kolme elusoleva venna vahel ära. Otto sai Uexküllide pärusvaldused Vigala ja Päri mõisad, Peter Virtsu ja Paadrema ning Johann Tartu piiskopkonnas paiknenud Antsla ja Pühajärve mõisad. Ottol ei õnnestunud kõiki saadud valduseid siiski hoida, sest Päri mõis, mille üle omas ta kogukäeõigust, läks 1544. aastal abielu kaudu Ungernitele, probleeme oli aga ka Vigala kõrvalmõisatega. Samas õnnestus Ottol 1528. aastaks enda valdusesse saada varem Lodedele kuulunud Loodna mõis. Lühikest aega, 1528–1529, kuulus Ottole ka Maardu mõis.

Abielu ja järglased

Otto von Uexküll oli abielus Katharina von Maydelliga, kellega ta sai 10 last: 7 poega ja 3 tütart. Poegadest on nimeliselt teada viis: Konrad, kellest sai sõjakas avantürist ja kes mõrvati Frederik II agentide poolt; Dietrich, kellest sai Vigala järgmine valitseja ja taanlaste poolehoidja; Heinrich, kes püüdis 1558. aastal koos Christoph von Münchhauseniga Tallinna taanlaste kätte mängida; Otto, kes suri 1556. aastal ja kellest rohkem teada pole ning Jürgen, kes oli rootslaste poolehoidja ja lõpetas oma elupäevad vangistuses Venemaal.
Füsioloogiline lahus

Füsioloogiline lahus on koostise ja osmootse rõhu poolest vereplasmale lähedane vesilahus.
Meditsiinilistel eesmärkidel kasutatakse sageli 0,85–0,90%-list naatriumkloriidilahust. Kasutatud on ka teise koostisega füsioloogilisi lahuseid, nt Ringeri lahus, Tyrode'i lahus, Locke'i lahus.
Füsioloogilist lahust manustatakse nt inimese organismi, kui mingi õnnetuse tagajärjel on tekkinud suur vere- ja vedelikukaotus. Manustamise eesmärk on kompenseerida või taastada organismis ringlevat vedelikuhulka.
Liia Palmse

Liia Palmse (aastani 1958 Vihman, sündinud 2. veebruaril 1930 Rakveres) on Eesti sporditeadlane.

Elulugu

Liia Palmse on õpetajate tütar.
Lõpetas 1948 Tallinna 3. Keskkooli, 1952 TÜ kehalise kasvatuse teaduskonna, sporditeaduse magister (1992, Tallinna Pedagoogikaülikool), väitekiri "Rütmiline kasvatus". Aastast 1952 TPedI kehalise kasvatuse teaduskonna õppejõud, 1963–76 vanemõpetaja, aastast 1977 dotsent, 1992–96 TPÜ võimlemiskateedri juhataja, 1996–98 dotsent.

Teadustöö

Uurinud kooli kehalise kasvatuse, rütmika ja tantsulise võimlemise probleeme. Paljude laulu- ja tantsupidude tantsulise võimlemise kompositsioonide autor. Esinenud oma kompositsioonidega korduvalt Moskvas, Jerevanis, Kielis, Helsingis, Kotkas, Stockholmis ja Torontos. Osalenud koolide kehalise kasvatuse programmide koostamises. Oli 1960–85 Vabariikliku Iluvõimlemise Föderatsiooni presiidiumi ja 1987–92 Eesti Võimlejate Liidu aseesimees. Eesti NSV teeneline õpetaja (1975). Üle 50 teadustrükise, sh 8 õpiku kaasautor.
Schönheide

Schönheide on asula Saksamaal Saksimaa Erzgebirgskreisis Schönheide vallas.
1549. aastal oli külas 20 majapidamist. 1566. aastal rajati seal metallitööstus. 1596. aastal ehitati esimene kirik ja 1669 asutati käsitööliste gild.
Peretoetused

Peretoetused on sotsiaalse kaitse abinõu, mis tagab perekonnale rahalised toetused lapse sünni, lapsendamise, laste kasvatamise või teiste pereliikmete eest hoolitsemise korral.
DC-konnektor

DC-konnektor (DC inglise keele sõnadest Direct Current alalisvool) on pistikühendus kaasaskantavatele ning ka paiksetele elektritarviteile väikepingelise alalisvoolutoite andmiseks ja samuti patareitoitega seadmete aku laadimiseks. Alalisvoolu annab toiteadapter.

 
 
Kõige levinumad on koaksiaalsed kahepooluselised toitepistikud ja -pesad. DC-konnektorite polaarsus pole standardiseeritud, kuid enamikul pistmikel on pluss sisemisel ja miinus välimisel kontaktil. Polaarsus on harilikult näidatud ka seadme pesa juures. Vale polaarsusega toitepinge võib rikkuda toidetava seadme ja ka toiteadapteri.
DC-pistiku põhimõõtmeteks on koaksiaalsete silindriliste kontaktide kaks läbimõõtu: siseläbimõõt  (sisemisel kontaktil) ja välisläbimõõt (välimisel kontaktil). Kõige levinumad on pistikud läbimõõtudega 5,0/2,1 mm, 4,0/1,7 mm, 3,5/1,35 mm ja 2,35/0,7 mm.
Standard IEC 60130-10:1971  määrab kindlaks läbimõõdud 6,3/3,1; 6,0/2,1; 6,0/2,5; 5,5/2,1; 5,5/2,; 3,8/1,4; 3,4/1,3. Leidub ka pistikuid läbimõõtudega 6,5/3,4; 5,5/2,5; 3,0/1,1; 2,4/0,8 jt.
Silindrilise osa pikkus on paljudel pistikutüüpidel 9,5 mm, kuid see pikkus võib olla erisugune ka ühesuguste läbimõõtude korral.